IZVEDBENA UREDBA KOMISIJE (EU) 2022/1941

z dne 13. oktobra 2022

o prepovedi vnosa, premikov, posedovanja, razmnoževanja ali izpusta nekaterih škodljivih organizmov v skladu s členom 30(1) Uredbe (EU) 2016/2031 Evropskega parlamenta in Sveta

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2016/2031 Evropskega parlamenta in Sveta z dne 26. oktobra 2016 o ukrepih varstva pred škodljivimi organizmi rastlin, spremembi uredb (EU) št. 228/2013, (EU) št. 652/2014 in (EU) št. 1143/2014 Evropskega parlamenta in Sveta ter razveljavitvi direktiv Sveta 69/464/EGS, 74/647/EGS, 93/85/EGS, 98/57/ES, 2000/29/ES, 2006/91/ES in 2007/33/ES (1) ter zlasti člena 30(1) Uredbe,

ob upoštevanju naslednjega:

(1) Leta 2021 je več držav članic obvestilo Komisijo o uradno potrjeni navzočnosti škodljivih organizmov, ki niso uvrščeni na seznam kot karantenski škodljivi organizmi za Unijo, kot karantenski škodljivi organizmi za varovano območje ali kot nadzorovani nekarantenski škodljivi organizmi za Unijo v skladu z Izvedbeno uredbo Komisije (EU) 2019/2072 (2) in jih člen 30(1) Uredbe (EU) 2016/2031 ne ureja, v pošiljkah rastlin, rastlinskih proizvodov in drugih predmetov s poreklom iz tretjih držav.

(2) Komisija na podlagi podatkov iz predhodnih ocen tveganja ali analiz tveganja, ki so jih doslej izvedli pristojni organi in organizacije, ugotavlja, da navedeni škodljivi organizmi izpolnjujejo merila iz pododdelka 2 oddelka 3 Priloge I k Uredbi (EU) 2016/2031.

(3) Chloridea virescens, Leucinodes orbonalis, Leucinodes pseudorbonalis, Resseliella citrifrugis in Spodoptera ornithogalli so med škodljivimi organizmi, za katere so pristojni organi sprejeli ukrepe v skladu s členom 29(1) Uredbe (EU) 2016/2031. Navedeni škodljivi organizmi so bili večkrat prestreženi na mejah Unije in zanje ni znano, da bi bili navzoči na ozemlju Unije.

(4) Nizozemska je za ozemlje Unije izvedla predhodno oceno tveganja za Chloridea virescens (3) in analizo tveganja škodljivih organizmov za ameriške vrste Spodoptera, kar vključuje Spodoptera ornithogalli (4). V obeh je ugotovljeno, da navedeni škodljivi organizmi izpolnjujejo merila za karantenske škodljive organizme iz oddelka 1 Priloge I k Uredbi (EU) 2016/2031 v zvezi z ozemljem Unije. Vendar je potrebna nadaljnja ocena tveganja, da se podpre njihova vključitev v Prilogo II k Izvedbeni uredbi (EU) 2019/2072.

(5) Na podlagi kategorizacij škodljivih organizmov, ki ju je izvedla Evropska agencija za varnost hrane (v nadaljnjem besedilu: Agencija) za Leucinodes orbonalis (5) in Leucinodes pseudorbonalis (6), navedena škodljiva organizma izpolnjujeta merila za karantenske škodljive organizme iz oddelka 1 Priloge I k Uredbi (EU) 2016/2031 v zvezi z ozemljem Unije. Vendar so bile izpostavljene negotovosti glede njihovega vpliva zaradi podnebne ustreznosti. V pripravi sta nadaljnja ocena podnebne ustreznosti ter ocena učinka podnebnih sprememb na ustalitev navedenih škodljivih organizmov v Uniji in njihovega vpliva.

(6) Na podlagi kategorizacije škodljivega organizma, ki jo je izvedla Agencija, Resseliella citrifrugis (7) izpolnjuje merila za karantenske škodljive organizme iz oddelka 1 Priloge I k Uredbi (EU) 2016/2031 v zvezi z ozemljem Unije. Trenutno poteka nadaljnja ocena tveganja v zvezi s potmi vnosa in širjenja tega škodljivega organizma.

(7) Navedeni škodljivi organizmi so bili večkrat prestreženi na mejah Unije, velike količine njihovih gostiteljskih rastlin pa se še naprej uvažajo iz držav, za katere je znano, da so v njih navzoči navedeni škodljivi organizmi, ki predstavljajo visoko fitosanitarno tveganje za ozemlje Unije. Zato se šteje, da obstaja neposredna nevarnost vstopa navedenih škodljivih organizmov na ozemlje Unije. Primerno je, da se sprejme ukrep začasne prepovedi njihovega vstopa v Unijo, dokler niso opravljene celovite analize tveganja. Za navedene škodljive organizme bi bilo treba opraviti tudi preiskave, ki temeljijo na tveganju, v zvezi z njihovimi znaki ali simptomi, kot je določeno v členu 22(1) Uredbe (EU) 2016/2031.

(8) Ta uredba bi se morala uporabljati dovolj dolgo, da se omogoči dokončanje navedenih ocen tveganja in analiz.

(9) Določbe iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Prepoved škodljivih organizmov Prepovedani so vnos škodljivih organizmov iz Priloge na ozemlje Unije ter njihovi premiki po tem ozemlju oziroma posedovanje, razmnoževanje ali izpust na njem.

Člen 2 Začetek veljavnosti in uporaba Ta uredba začne veljati dvajseti dan po objavi v Uradnem listu Evropske unije. Uporablja se do 31. maja 2027.

Ta uredba je v celoti zavezujoča in se neposredno uporablja v vseh državah članicah. V Bruslju, 13. oktobra 2022 Za Komisijo predsednica Ursula VON DER LEYEN

(1) Uredba (EU) 2016/2031 Evropskega parlamenta in Sveta z dne 26. oktobra 2016 o ukrepih varstva pred škodljivimi organizmi rastlin, spremembi uredb (EU) št. 228/2013, (EU) št. 652/2014 in (EU) št. 1143/2014 Evropskega parlamenta in Sveta ter razveljavitvi direktiv Sveta 69/464/EGS, 74/647/EGS, 93/85/EGS, 98/57/ES, 2000/29/ES, 2006/91/ES in 2007/33/ES (UL L 317, 23.11.2016, str. 4).

(2) Izvedbena uredba Komisije (EU) 2019/2072 z dne 28. novembra 2019 o določitvi enotnih pogojev za izvajanje Uredbe (EU) 2016/2031 Evropskega parlamenta in Sveta, kar zadeva ukrepe varstva pred škodljivimi organizmi rastlin, ter razveljavitvi Uredbe Komisije (ES) št. 690/2008 in spremembi Izvedbene uredbe Komisije (EU) 2018/2019 (UL L 319, 10.12.2019, str. 1).

(3) Quickscan Chloridea virescens | Objavljeno| NVWA – v angleščini

(4) American Spodoptera species risk assessment | Objavljeno| NVWA – v angleščini

(5) Odbor PLH EFSA (Odbor EFSA za zdravje rastlin). Scientific Opinion on the pest categorisation of Leucinodes orbonalis (Znanstveno mnenje o kategorizaciji škodljivega organizma Leucinodes orbonalis). EFSA Journal 2021;19(11):6890, 28 str. https://doi.org/10.2903/j.efsa.2021.6890.

(6) Odbor PLH EFSA (Odbor EFSA za zdravje rastlin). Scientific Opinion on the pest categorisation of Leucinodes pseudorbonalis (Znanstveno mnenje o kategorizaciji škodljivega organizma Leucinodes pseudorbonalis). EFSA Journal 2021;19(11):6889, 21 str. https://doi.org/10.2903/j.efsa.2021.6889.

(7) Odbor PLH EFSA (Odbor EFSA za zdravje rastlin). Scientific Opinion on the pest categorisation of Resseliella citrifrugis (Znanstveno mnenje o kategorizaciji škodljivega organizma Resseliella citrifrugis). EFSA Journal 2021;19(8):6802, 19 str. https://doi.org/10.2903/j.efsa.2021.6802.